KOMISIJOS SPRENDIMAS
2006 m. vasario 28 d.
iš dalies keičiantis Tarybos sprendimo 79/542/EEB II priedą dėl įrašų apie Braziliją, Juodkalniją ir Serbiją
(pranešta dokumentu Nr. C(2006) 579)
(Tekstas svarbus EEE)
(2006/360/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą ir 8 straipsnio 4 punktą,
kadangi:
(1)
1979 m. gruodžio 21 d. Tarybos sprendimo 79/542/EEB, pateikiančio trečiųjų šalių arba jų vietovių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus importuojant į Bendriją tam tikrus gyvus gyvūnus ir jų šviežią mėsą (2), I ir II priedų I dalyje nustatomas trečiųjų šalių ir jų vietovių, iš kurių valstybėms narėms leidžiama importuoti tam tikrus gyvus gyvūnus ir jų šviežią mėsą, sąrašas.
(2)
2005 m. birželio 3 d. Komisijos sprendime 2005/432/EB, nustatančiame gyvūnų sveikatos ir tinkamumo žmonių maistui reikalavimus ir veterinarijos sertifikatų pavyzdžius importuojant mėsos produktus žmonių vartojimui iš trečiųjų šalių ir panaikinančiame Sprendimus 97/41/EB, 97/221/EB ir 97/222/EB (3), pateikiamas trečiųjų šalių ir jų vietovių, iš kurių leidžiama importuoti mėsos produktus, sąrašas. Tame sprendime taip pat nustatomi tinkamumo žmonių maistui ir veterinarijos sertifikatų pavyzdžiai ir tiems produktams taikytino apdorojimo taisyklės.
(3)
Dėl snukio ir nagų ligos protrūkio Brazilijoje Sprendimas 79/542/EEB buvo iš dalies pakeistas Komisijos sprendimu 2005/753/EB (4), siekiant iš dalies pakeisti Sprendimo 79/542/EEB II priedo I dalį ir sustabdyti iškaulinėtos galvijienos importą iš Mato Grosso do Sul, Parana ir Sao Paulo valstijų.
(4)
Siekiant aiškumo, rišlumo ir skaidrumo Sprendime 79/542/EEB dėl šviežios mėsos ir Sprendime 2005/432/EB dėl mėsos produktų nurodytame teritorijų skirstyme, reikėtų iš dalies pakeisti tam tikrus Brazilijos teritorijų aprašus ir laiko apribojimus.
(5)
Be to, Serbija ir Juodkalnija yra atskiras muitinių teritorijas turinčios respublikos, sudarančios valstybių sąjungą. Todėl į trečiųjų šalių ir jų vietovių, iš kurių leidžiama importuoti mėsos produktus, sąrašą, jos turėtų būti įrašytos atskirai.
(6)
Todėl Sprendimas 79/542/EEB turėtų būti atitinkamai iš dalies pakeistas.
(7)
Šiame sprendime pateikiamos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalis pakeičiama šio sprendimo priedu.
2 straipsnis
Šis sprendimas yra skiriamas valstybėms narėms.
Priimta Briuselyje, 2006 m. vasario 28 d.